brownske bevegelser
Store norske leksikon,Realfag,Fysikk,Varme- og stofflære
Brownske bevegelser er uregelmessige og ustanselige bevegelser av svært små, faste partikler i en væske eller av røykpartikler i en gass. De skyldes at molekylene i væsken eller gassen stadig støter borti partiklene. Man kan se bevegelsene med mikroskop.
Bevegelsene ble oppdaget av engelskmannen Robert Brown i 1827 da han studerte en vanndråpe med fint pollen i. Brown påviste at bevegelsene av partikler inne i pollencellene ikke skyldes liv. Dette er en av de mest overbevisende observasjoner man kan gjøre til støtte for teorien om den stadige bevegelsen av atomene og molekylene som alt stoff er bygd opp av. Albert Einstein presenterte i 1905 en forbedret teori for brownske bevegelser. Les mer i Store norske leksikon molekylarbevegelse